Document ID: 32008D0463

DECIZIA COMISIEI
din 17 iunie 2008
de modificare a Deciziei 2002/994/CE privind anumite măsuri de protecție cu privire la produsele de origine animală importate din China
[notificată cu numărul C(2008) 2483]
(Text cu relevanță pentru SEE)
(2008/463/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 22 alineatul (6),
întrucât:
(1)
Decizia 2002/994/CE a Comisiei din 20 decembrie 2002 privind anumite măsuri de protecție cu privire la produsele de origine animală importate din China (2) se aplică tuturor produselor de origine animală importate din China destinate consumului uman sau hrănirii animalelor.
(2)
În conformitate cu articolul 3 din decizia respectivă, statele membre trebuie să autorizeze importurile produselor enumerate în partea II a anexei la decizia respectivă care sunt însoțite de o declarație a autorității chineze competente în care se precizează că fiecare lot a fost supus, înainte de expediere, unei analize chimice pentru a se asigura că produsele respective nu prezintă niciun pericol pentru sănătatea umană. Această analiză trebuie să fie efectuată în special pentru detectarea prezenței cloramfenicolului și a nitrofuranului cu metaboliții săi.
(3)
Totuși, au fost detectate reziduuri de verde malachit și violet de gențiană în produsele pescărești obținute din acvacultură importate din China. Prin urmare, articolul 3 din Decizia 2002/994/CE ar trebui modificat pentru a include analizarea produselor pescărești obținute din acvacultură în vederea detectării prezenței substanțelor respective.
(4)
Este oportun să se prevadă o perioadă de tranziție pentru a autoriza importul de loturi de produse pescărești obținute din acvacultură care nu sunt însoțite de rezultate ale analizei de detectare a prezenței de verde malachit și de violet de gențiană, cu condiția ca statele membre să se asigure că loturile sunt supuse unor analize adecvate la sosirea în Comunitate.
(5)
Prin urmare, Decizia 2002/994/CE ar trebui modificată în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Articolul 3 din Decizia 2002/994/CE se înlocuiește cu următorul text:
„Articolul 3
Statele membre autorizează importul loturilor de produse enumerate în partea II a anexei, care sunt însoțite de o declarație a autorității chineze competente în care se precizează că fiecare lot a fost supus, înainte de expediere, unei analize chimice pentru a se asigura că produsele în cauză nu reprezintă un pericol pentru sănătatea oamenilor sau a animalelor. Analiza chimică respectivă trebuie efectuată în special pentru a detecta prezența cloramfenicolului și a nitrofuranului cu metaboliții săi în toate produsele enumerate în partea II a anexei. În plus, produsele pescărești obținute din acvacultură la care se face referire în partea II a anexei se testează în vederea detectării prezenței verdelui malachit, a violetului de gențiană și a metaboliților acestora. Rezultatele analizelor chimice respective se includ în declarația respectivă.”
Articolul 2
(1) Statele membre pot permite importul produselor pescărești obținute din acvacultură din China care nu sunt însoțite de rezultatele analizelor chimice de detectare a prezenței verdelui malachit, a violetului de gențiană și a metaboliților acestora în cursul unei perioade de maximum șase săptămâni de la intrarea în vigoare a prezentei decizii, cu condiția ca statele membre importatoare să se asigure că fiecare dintre aceste produse este supus unei analize de detectare a prezenței verdelui malachit, a violetului de gențiană și a metaboliților acestora.
(2) Toate cheltuielile care decurg din punerea în aplicare a analizelor prevăzute la alineatul (1) al prezentului articol sunt suportate de expeditor, de destinatar sau de agentul oricăruia dintre aceștia.
Articolul 3
Prezenta decizie se aplică de la 1 iulie 2008.
Articolul 4
Prezenta decizie se adresează statelor membre.
Adoptată la Bruxelles, 17 iunie 2008.

Labels: 17
16
3
6
18